《咏古十六首 其十四》
宋代·华镇

唐昔先天后，天步复清平。君王图治定，槐棘来群英。

渭水亦投竿，莘原犹弃耕。丈夫敦志尚，不为轩冕轻。

矫矫同州守，素风独峥嵘。慷慨论十事，激切观王明。

献纳无迕言，始来歆大烹。富贵岂不念，直道思有行。

驭者信所学，不为嬖奚更。况当秉国钧，见利难自倾。

行己或可枉，乘轩何所荣。风虎既相从，云雷底光亨。

开元及贞观，当日乃悬衡。至今夸毗人，闻风心骨惊。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。